Kholetjhe ya Toka le Lefapha la Toka le Ntshetsopele ya Molao wa Motheo ke tsona tse fanang ka thupelo ena.
Marena a sebedisa matla a ho etsa qeto ya molao le matla a ho etsa qeto ya tsamaiso. Ke ntlha ya bohlokwa ho utlwisisa phapang dipakeng tsa tshebetso tsena tse pedi hobane molao o sebediswang ho e nngwe le e nngwe ya tsona o fapane.
Qeto ya molao e etswa ha Morena a bitswa ho tla ahlola qabang e dipakeng tsa batho ba setjhaba kapa a lokela ho sebetsana le tletlebo ya e mong wa batho ba setjhaba sa hae ya sa kgotsofatswang ke diketso tsa e mong. Ha batho ba babedi setjhabeng ba dumela hore bobedi ba bona ba na le matla a ho fudisa makgulong a itseng sebakeng se le seng mme ho bitswa Morena ho tla ahlola hore bathong ba babedi bana hantlentle ke mang ya nang le tokelo ya lekgulo le sebakeng seo, qeto e etswang mona ke ya molao hobane sepheo sa yona ke ho rarolla qabang e teng. Ha motho a le mong setjhabeng a qosa e mong ka ho utswa dikgoho tsa hae mme nyewe ena e tekwa ka pele ho Morena, qeto e jwalo e lokelang ho etswa e tla kenyeletsa tshebediso ya matla a qeto ya molao.
Ha motho e mong setjhabeng se itseng a kopa Morena tumello ya ho fudisa diphoofolo tsa hae makgulong a itseng, kapa a kopa tumello ya ho haha ntlo sebakeng se itseng, Morena o tla sebedisa matla a tsamaiso a ho etsa qeto e jwalo ntlheng ya hore a nehelane ka tumello kopong e jwalo. Qeto ya tsamaiso e laolwa ke karolo ya 33 ya Molao wa Motheo le ke Molao wa Kgothaletso ya Tsamaiso ya Toka wa 2000. Ho latela molao ona qeto e nngwe le nngwe kapa mohato wa tsamaiso o nkuwang ke Morena o lokela hore o be le toka, o utlwahale mme o hloke leeme.
Morena ya entseng qeto ya tsamaiso kapa ya nkileng mohato wa tsamaiso, ha ho etsahala hore a kotjwe ho fana ka mabaka a qeto ya hae , o lokela ho ba le bokgoni ba ho fana ka mabaka a ngotsweng ho motho e mong le e mong eo ditokelo tsa hae di behilweng ka mosing ho latela qeto ena kapa mohato ona wa tsamaiso. Ha mabaka a sa hlahiswe, motho ya etsang kopo ya ho fuwa mabaka o na le hona ho ka leba lekgotleng la dinyewe ho qobella hore a fuwe mabaka. Ha ho fanwe ka mabaka mme motho ya amehang a dumela hore ha se a molao, ha a utlwahale ebile le mehato ya ona e na le leeme, motho eo a ka etsa kopo lekgotleng la dinyewe hore qeto e entsweng e boele e lekolwe botjha.
Molao o amanang le qeto ya tsamaiso o thehilwe molaong wa tlwaelo, empa jwalo o se o kentswe molaong ka Molao wa Kgothaletso ya Tsamaiso ya Toka. Batho ba kenetseng thupelo ena ba tla fuwa khopi ya bukana eo sehlooho sa yona e leng Tataiso e sebetsang ya Molao wa Tsamaiso. Bukana ena e fana ka tataiso ya mohato o mong le o mong wa ho etsa qeto ya tsamaiso, mme mohato wa pele ke ho lekola motheo o fanang ka matla ho motho ya lokelang ho etsa qeto kapa ho nka mohato o itseng?
Marena ha a etsa diqeto tsa molao, a lokela ho ikamahanya le Molao wa Motheo, metheo ya molao o tlwaelehileng mabapi le taba ya ho etsa qeto le dipallo tsa molao ofe kapa ofe o fanang ka matla a jwalo. Mokotaba wa seo ho ileng ha sebetsanwa le sona boholo mona thupelong ena ke o amanang le ho etsa qeto. Diqeto tsa molao di ka iswa boipiletsong kapa tekolong e ntjha.